John Dyrby (S), 2006-12-12:
Socialdemokraterne støtter stærkt intentionerne i forslaget.
Vi mener, at der er behov for en forstærket indsats mod den grufulde menneskehandel og de kyniske bagmænd, som tjener styrtende med penge på bl.a. handel med kvinder og børn til prostitution.
Trods snart mange års indsats mod menneskehandel mener Socialdemokraterne at resultaterne indtil nu er for dårlige.
I ethvert hjørne af Danmark gemmer bagmændene bag prostitution sig.
De røde lamper i vinduerne på nedlagte landejendomme og daglige metervis af annoncer i aviser og på internettet taler deres tydelige sprog.
Den organiserede kriminalitet trives i bedste velgående i prostitutionsmiljøet.
Mellem 2.000 og 2.500 udenlandske kvinder vurderes at være i miljøet, og en del af dem udsættes dagligt for ydmygelser, trusler og tvang af dybt kriminelle og kyniske bagmænd.
Politiets fokus på bagmændene har ikke været stærkt nok, og det skal styrkes.
Små politikredse og gennemorganiserede kriminelle bagmænd har ikke været en god kombination i kampen mod prostitutionens bagmænd.
Samtidig har samarbejdet mellem politi, kommuner, skattemyndigheder og andre myndigheder været alt for løst og langtfra tæt nok til at kunne matche tempoet, kompleksiteten og rækkevidden i den organiserede kriminalitet i prostitutionsmiljøet.
Socialdemokraterne deler derfor intentionerne bag forslaget.
Vi har selv fremsat en stribe forslag til, hvordan efterforskningen af bagmændene kan styrkes, efterspørgslen begrænses og kvinder, som er ofre for menneskehandel, hjælpes bedre til et liv uden prostitution.
Imidlertid mener vi, at forslaget vil være meget vanskeligt at føre ud i virkeligheden, og derfor kan Socialdemokraterne ikke støtte forslaget.
Samtidig mener Socialdemokraterne, at forslaget kan bidrage til en forråelse af prostitutionsmiljøet – en forråelse, som ikke gavner målet om, at prostitution skal bekæmpes via sociale og retspolitiske tiltag.
Vi skal styrke indsatsen mod menneskehandel, og Socialdemokraterne vil ikke acceptere et samfund, hvor mennesker handles som en vare.
Der er behov for en bred tilgang i kampen mod menneskehandel og prostitution.
Vi har behov for mere viden.
Fokus skal rettes mod efterspørgslen gennem oplysningskampagner, kunderne skal kende deres ansvar, samarbejdet mellem myndighederne skal styrkes, og samtidig skal politiets indsats styrkes markant.
Socialdemokraterne og De Radikale har længe og gennem en fælles indsats styrket indsatsen mod den organiserede kriminalitet og prostitutionens bagmænd.
I 1998 stod vi bag et oplæg til reform af dansk politi, som netop pegede på den organiserede kriminalitet som baggrund for større politikredse, og i 1999 lavede vi en flerårsaftale for dansk politi, hvor kampen mod menneskesmugling for alvor blev sat på dagsordenen.
Samtidig står både Socialdemokraterne og De Radikale bag den nye politireform og flerårsaftalen for dansk politi.
I hver aftale er kampen mod prostitutionens bagmænd højt placeret på dagsordenen for fremtidens politi.
Socialdemokraterne støtter intentionen i forslaget, men midlet mener vi ikke er det rigtige.
Vi forventer os meget af den nye politireform og prioriteten af kampen mod prostitutionens bagmænd i den nye flerårsaftale for dansk politi, ligesom regeringens initiativer mod menneskehandel er et skridt i den rigtige retning.
Derfor vil Socialdemokraterne foreslå regeringen, at den evaluerer den samlede indsats efter halvandet år og tilsender en redegørelse herom til både Retsudvalget og Socialudvalget i Folketinget.